Il-Viċi Kap Nazzjonalista Mario de Marco u l-Kelliem għall-Intern Jason Azzopardi preżentaw mozzjoni lill-Ispeaker Anġlu Farrugia biex issir diskussjoni Parlamentari dwar dak li sejħu kriżi kostitituzzjoni minħabba dizgwid bejn l-Ombudsman u l-Ministeru tal-Intern. L-Ispeaker Anġlu Farrugia lbieraħ ma laqax it-talba tal-Oppożizzjoni għal dibattitu urġenti fil-Parlament dwar il-kwistjoni bejn l-Ombudsman u l-Gvern. Il-Mozzjoni tal-Oppożizzjoni tgħid li minħabba li l-Ombudsman ma ngħatax l-informazzjoni li talab mill-Ministeru tal-Intern dwar ħatriet  fil-Forzi Armati ta’ Malta, kellu jippreżenta protest ġudizzjarju fil-Qorti. Intqal li l-Ombudsman fil-protest gudizzjarju ddikjara li jinsab imħasseb bit-ton negattiv tar-reazzjoni mill-Ministeru tal-Intern. Il-mozzjoni tgħid ukoll li fl-aħħar xhur il-Ministeru tal-Intern ma għaddiex lill-Ombudsman l-informazzjoni u dokumentazzjoni biex ikun jista’ jinvestiga lmenti li waslulu minn membri tal-Armata li qed jallegaw li sofrew inġustizzji. Waqt il-preżentazzjoni tal-mozzjoni lill-Ispeaker,  Dr Anġlu Farrugia qal li jidher li anke l-Gvern wera l-intenzjoni li jrid li jiddiskuti l-kwistjoni. Dr Farrugia qal li wara li l-mozzjoni tkun diskussa fil-Kumitat Parlamentari titressaq quddiem il-Parlament. B’reazzjoni l-Ministru għall-Intern u s-Sigurtà Nazzjonali Emanuel Mallia sostna li m’għandu l-ebda oġġezzjoni biex issir diskussjoni fil-Parlament dwar il-kwistjoni bejn il-Gvern u l-Ombudsman u sostna li kontra l-impressjoni mill-Oppożizzjoni, ser jibdew diskussjonijiet fil-Kumitat tax-Xogħol tal-Kamra biex tinstab data meta din id-diskussjoni ssir. Fi stqarrija ingħad li lbieraħ stess il-Gvern qal li m’għandu l-ebda problema biex jiddiskuti  il-kwistjoni li tinvolvi punt legali bejn il-Ministeru u  l-Uffiċċju tal-Ombudsman. Il-Ministeru sostna li wieħed mill-elementi ewlenin fid-demokrazija huwa dak tac- checks and balances , jiġifieri li istituzzjoni tkun tista’ tikkontesta istituzzjoni oħra fuq punti legali. “Dan il-ministeru, b’rispett sħiħ lejn l-istituzzjoni tal-Ombudsman, jemmen li t-teżi tiegħu hija msaħħa b’dak li qed tgħid il-ligi. L-Oppożizzjoni s’issa m’urietx il-poplu għaliex dak li qed jgħid il-Ministru Manuel Mallia fuq il-liġi huwa skorett,” ingħad fi stqarrija. Minkejja dan il-Ministru qal li ma jsib l-ebda oġġezzjoni biex issir diskussjoni fil-Parlament, anzi qal li din id-diskussjoni għandha sseħħ biex kull dubju jiġi kjarifikat.